<classify> WANANCHI wa vijiji vya Tarafa ya Mikese Halmashauri ya Wilaya ya Morogoro, wanatarajia kupata huduma bora za matibabu kwenye Kituo cha Afya Mikese, kilichojengwa kwa Sh milioni 400 zilizotolewa na serikali.Ujenzi huo unatekelezwa na wakandarasi wa vikosi vya ujenzi na umefikia kiwango cha asilimia 85 ndani ya kipindi cha miezi mitatu kufikia mwanzoni mwa Januari mwaka huu. Mkuu wa Mkoa wa Morogoro, Loata Ole Sanare aliyekagua ujenzi huo, alipongeza kazi nzuri iliyofanywa na Halmashauri ya Wilaya ya Morogoro katika ujenzi wa Kituo cha Afya Mikese, tofauti na ilivyokuwa siku za nyuma.Ujenzi wa Kituo hiki cha Afya cha Mikese ni mfano wa kuigwa ndani ya halmashauri hii, kwani kazi yake imefanyika kwa wakati na kwa gharama iliyokusudiwa, tofauti na vituo vingine vilivyopo katika halmashauri, alisema Sanare.Alitaka halmashauri hiyo kuzungumza na mkandarasi ili kuona namna ya kufanya kazi za ziada, ambazo hazimo kwenye mkataba za ujenzi, mfano uzio, njia ya kupita wagonjwa na usawazishaji wa eneo hilo.Pia alimuagiza Mkuu wa wilaya ya Morogoro, Regina Chonjo kuwasiliana na Tanesco ili waweze kufikisha umeme katika kituo hicho, kuwezesha huduma za matibabu kutolewa kwa wananchi wa tarafa ya Mikese.Alimtaka mkandarasi aliyejenga moja ya jengo katika kituo hicho, ambalo limegharimu Sh milioni 350 kujisalimisha ofisini kwake, kutoa maelezo juu ya gharama ya ujenzi wa jengo hilo moja, kukaribiana na ujenzi wa kituo chote cha afya, chenye majengo zaidi ya matatu ya vitengo tofauti.Mwenyekiti wa Halmashauri hiyo, Kibena Kingo alisifu hatua ya kuwatumia wakandarasi wa vikosi vya ujenzi, kuwa wamefanya kazi hiyo kwa ubora, gharama nafuu na kwa wakati, hivyo kuwezesha wananchi kupata huduma bora ya afya .Mkandarasi kutoka vikosi vya ujenzi vya Serikali, Simeon Machibya alisema ujenzi umefikia asilimia 85 ambapo kazi zilizobakia ni kufunga milango na kupiga rangi kisha watakabidhi kituo hicho.Mganga Mkuu wa Mkoa wa Morogoro, Dk Kusirye Ukio alisema baada ya kukamilisha majengo hayo, wanawasiliana na halmashauri hiyo ili kufungua kituo hicho cha afya, kwa kuanza na huduma za wagonjwa wa nje.Huduma nyingine zitaendelea kuimarishwa baada ya ujenzi wa nyumba ya mganga na wauguzi. Baadhi ya wananchi waliokuwepo katika eneo hilo la ujenzi wa Kituo cha Afya cha Mikese, waliipongeza serikali kwa kuwajengea kituo hicho. Walisema kituo hicho ni mkombozi kwao. Walisema sasa wataacha kusafiri umbali mrefu hadi Kituo cha Afya Kingolwira Manispaa ya Morogoro au Hospitali ya Rufaa ya Mkoa .  <topic>: kitaifa 